Luk 19:28-40 Wat maak jy met Jesus? ~ Jaco se Bybelkoerant
Kyk, alles wat Jesus gedoen het, het Hy met 'n doel gedoen. So, toe Jesus daardie dag vir twee van sy dissipels stuur om vir Hom 'n donkie te gaan haal waarop Hy die stad kon inry, was dit ook nie sommer net nie. Dit was nie omdat Hy skielik te moeg was om self die stad in te stap nie. Nee, dit was om daarmee iets te sê van wie Hy is.
Terloops, Jesus ry op 'n jong donkie wat nog nooit iemand op sy rug gedra het nie, net soos Hy later dié week in 'n nuwe, ongebruikte graf neergelê is. Lukas gee vir ons dié besonderhede, want Hy wil hê ons moet raaksien dat ons hier met 'n koning te make het. 'n Koning gebruik nie tweedehandse ware nie; ander se oorskiet nie. Daarom ry Jesus op 'n jong donkie die stad in, om iets te sê van wie Hy is.
Jesus se volgelinge het dit goed verstaan. Daarom stap hulle nie maar net met Hom saam die stad in nie. Hulle trek hulle klere uit en gooi dit op die donkie vir 'n saal, en gooi dit voor Hom op die pad om te sê dat hulle hulleself voor Hom neerlê. Hulle begin lofliedere sing om Hom te prys, met woorde wat dit duidelik maak dat hulle verstaan dat Hy die Koning is, die beloofde Messias: "Loof die Koning, Hy wat in die Naam van die Here kom!" sing hulle jubelend, en swaai palmtakke rond.
Die toneel van 'n belangrike persoon wat die stad met 'n prosessie ingery kom, was vir die mense van destyds natuurlik nie vreemd nie, soos ook nie vir ons vandag nie. Nou die dag nog kon ons vir pres Ramaphosa in daardie snaakse voertuig van hom sien, met die opening van die parlement. En koningin Elizabeth ry gereeld in haar koets. Konings en generaals het dit destyds ook gedoen, dikwels met 'n klomp van hulle onderworpe onderdane en slawe agter hulle aan, om te wys hoe belangrik hulle is. Net: 'n koning of 'n groot generaal sou nie op 'n donkie gery het nie. Hulle sou op die blinkste strydros gesit het, spoggerig getooi vir die okkasie.
Die kontras met Jesus se rydier is daarom baie opmerklik. Hy sit op 'n donkie. Matteus het die verband met Sagaria 9:9 vir ons uitgelig: "Jubel, Sion! Juig, Jerusalem! Jou koning sal na jou toe kom. Hy is regverdig en hy is 'n oorwinnaar, hy is nederig en hy ry op 'n donkie …"
Nie op 'n oorlogsperd nie, maar op 'n donkie. Want Jesus kom nie Jerusalem binne as krygsheer nie. Hy kom as die lydende kneg van die Here, die Een wat minder as 'n week later wéér op 'n heuwel buite die stad sou wees, maar hierdie keer nie op 'n donkie se rug nie. Hierdie keer aan 'n kruis vasgespyker. En voor hom uit sou daar dan nie 'n jubelende skare volgelinge wees nie, maar 'n uitjouende skare vervolgers.
Lukas teken hier vir ons 'n prentjie van wat gebeur het met Jesus se intog in die stad, want hy wil hê ons moet onsself ook daar na die Olyfberg verplaas. Hy vra as 't ware vandag vir ons: by watter groep mense skaar jy jou? Waar lê jou hart? Watter soort volgeling van Jesus is jy? Is jy een van dié wat jou klere voor Jesus neersit? Wat jubelend saam met Hom op pad is?
Daar is nog mense, behalwe Jesus en sy volgelinge, in die toneel wat Lukas vir ons teken. Dis die eienaars van die donkie, wat hulle eiendom gewillig en met vreugde tot Jesus se beskikking stel.
En dan is daar ook 'n aantal Fariseërs. Hulle jubel nie saam nie. Hulle is bekommerd oor wat hulle sien. Die Skrifverklaarders sê dit is moontlik dat hierdie Fariseërs nie teen Jesus gekant was nie. Hulle was ook volgelinge, maar hulle is bang vir die reaksie van die owerhede op die skare se gejubel. Netnou hoor die Romeinse owerhede dit, en dan vertolk hulle dit as 'n opstand. So, maak liewer die mense stil, Jesus, voor daar moeilikheid kom. Ons wil nie probleme hê nie. Bly uit die moeilikheid, ter wille van die vrede. Dis mense wat aan Jesus wou voorskryf wat en hoe Hy behoort op te tree, en wat aanvaarbaar is en wat nie.
Vandag hoor 'n mens nog sulke stemme. Ons moet onthou dat ons nie die enigste mense in die land is nie, sê hulle. Daar is ook Moslems, en Hindoes, en ateïste en so, en ons moenie iets doen wat hulle dalk kan aanstoot gee nie. Daarom, los liewer die godsdiensoefening by die saalbyeenkomste, of die Bybelklasse op skool. En moenie aandring op Christelike feesdae op die nasionale kalender nie. Moenie 'n vergadering met gebed open nie, want nie almal glo soos jy nie.
Dan is daar nog die omstanders ook. Hulle neem nie deel aan die optog nie. Hulle maak nie beswaar nie. Hulle doen niks. Hulle kyk net, asof Jesus en sy saak nie juis belangrik is nie. Of miskien moet hulle nog besluit hoe hulle oor Hom voel.
Ek het 'n idee dít is die mense wat 'n paar dae later saam geskreeu het: "Kruisig Hom! Kruisig Hom!" Want Jesus se aansprake het hulle ongemaklik gemaak. Jesus se woorde en dade het hulle gedwing om te kies waar hulle met Hom staan, en hulle wou nie kies nie. Dit was makliker om Hom uit die weg te ruim, dan is hulle probleem opgelos.
Waar staan jy vandag? Dís die vraag wat ons in die Lydenstyd opnuut vir onsself, en teenoor die Here, moet antwoord. My eerste reaksie op dié vraag was: Maar natuurlik is ek deel van die volgelinge van Jesus, wat met opgewondenheid juigend agter Hom aanstap. En ek glo dit is julle reaksie ook vanoggend. Natuurlik is Jesus ons Koning. Natuurlik volg ons Hom juigend, jubelend.
Maar wag net gou. Was Petrus nie een van dié wat Jesus met oorgawe gevolg het nie? Wat op 'n keer voortvarend gesê het hy sal by Jesus staan, al verlaat álmal Hom? En Judas Iskariot was óók daar om takke te swaai!
Jy sien, dis maklik om hier in die kerk te sê: "Ja, Here, ek volg U!" Maar Jesus se pad loop soms anders as wat óns sou kies. Hy lei nie altyd soos ons dink reg is nie. Hy maak nie noodwendig soos ons wil hê Hy moet nie. Dis die moeilikheid met Jesus, as julle my sal verskoon dat ek dit so stel: Hy is sy eie baas. Hy volg sy eie kop. Ons het Hom net nooit in die sakkie nie. Daarom maak Hy nie die skare stil ter wille van die vrede nie. Daarom gaan Hy die stad in en dop die tempelplein om. En stap Hy ses dae later met 'n kruis op sy rug uit die stad uit.
As ons Hóm wil volg, het dit implikasies vir ons hele lewe. Het dit implikasies vir die manier waarop ons in ons huise met ons dierbares saamleef. Het dit implikasies vir die manier waarop ek my werk doen, my sake doen, my werknemers behandel, en my kollegas en my seniors. Dit het implikasies vir hoe ek betrokke is in die koninkryk. Dit vra dat ek die stang vasbyt en nie wegskram van die eise van die evangelie nie, dat ek offers moet bring, offers van tyd en moeite en energie en geld. As ons Hom wil volg, gaan dit ons kos.
Lydenstyd keer ons voor, want dit gaan oor lyding: Jesus se lyding vir ons, maar ook ons navolging op sý pad. Ons staan vandag aan die vooraand van Groot Lydensweek. Gaan ons opnuut kies om Hom te volg, al weet ons dit gaan ons kos? Dís die vraag wat ek en jy in die komende week voor Goeie Vrydag moet antwoord.
14 April 2019 1 Reply
Anneline op 18 April 2019 om 13:19
Hierdie laat my terugdink toe ek en my sus Desembermaand in Europa getoer het. Ons was so opgewonde soos kinders! Ry van Parys af met die trein na Amsterdam. Die bus kom haal ons by Schipol lughawe en neem ons na ons hotel. Toe ons van die bus afklim, draai ek terug en groet almal met: "Have a blessed Christmas!!" ………….. DOODSE STILTE. ?????? Iewers van agter uit die bus het iemand iets terug gesë. Ek was stom geskok tot in my voete. Dit is die "omstanders" wat aan niks deelneem nie, niks wil sê nie. Ek is so jammer vir hulle. Laat dit vir almal 'n tyd van besinning wees hierdie Goeie Vrydag.
Die Hemel hoor my, dit gaan my verstand nog altyd te bowe van die Offer wat aan ons gegee is, die Liefde van 'n Vader wat sy Seun gegee het vir ons sondes.